De la 1 septembrie va intra în vigoare noua lege a pensiilor, iar până atunci toate veniturile pensionarilor vor fi recalculate. Ministrul Muncii, Simona Bucura Oprescu, a anunțat câți bani va încasa după recalculare un pensionar care a muncit pe salariul minim pe economie timp de 35 de ani.
În prezent, un român care a muncit pe salariul minim pe economie timp de 35 de ani câștigă 1281 de lei, cât este indemnizaţia minimă socială.
Potrivit observatornews.ro, după aplicarea noii legi a pensiilor, acesta va câștiga aproape 1900 de lei, beneficiind astfel de o majorare de 80%.
"Diferenţa o reprezintă punctele de stabilitate, punctele care se dau pentru anii lucraţi peste 25 de ani şi, dacă privim împreună simulările pe care colegii de la Casele de Pensii Publice le-au făcut, vom vedea că în special în zona pensiilor mici, vom avea o creştere semnificativă", a spus ministrul Muncii, Simona Bucura Oprescu, la Prima News.
Reamintim că toți pensionarii vor primi în această vară deciziile privind recalcularea veniturilor. În cazul în care, după aplicarea noii legi, pensiile vor scădea, vor rămâne în plată cele actuale.
Din păcate, noua lege a pensiilor desființează pensionarea anticipată pentru persoanele care au lucrat în orașe poluate și cele limitrofe, cum este cazul Ploieștiului și a altor comune precum Brazi, Blejoi, Bucov și alte.
În aceste condiții, pentru a beneficia de reducerea cu 2 ani a perioadei de muncă înainte de ieșirea la pensie, cei care au muncit în aceste zone ar trebui să se pensioneze înainte de 1 septembrie, anul acesta, pe vechea lege.